ทัวร์จีนหด ฉุดเชื่อมั่น ต.ค.แผ่ว
ธปท.ชี้เชื่อมั่นทางธุรกิจเดือน ต.ค.แผ่ว กลุ่มที่พัก โรงแรม ร้านอาหาร กังวลนักท่องเที่ยวจีนลดจากมาตรการปราบทัวร์ศูนย์เหรียญ
2 พ.ย. 2559

ธปท.ชี้เชื่อมั่นทางธุรกิจเดือน ต.ค.แผ่ว กลุ่มที่พัก โรงแรม ร้านอาหาร กังวลนักท่องเที่ยวจีนลดจากมาตรการปราบทัวร์ศูนย์เหรียญ
ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจในเดือน ต.ค.ที่ผ่านมา ว่า ปรับลดลงจากเดือนก่อนหน้า และอยู่ต่ำกว่าระดับ 50 สะท้อนความไม่เชื่อมั่นของภาคธุรกิจ โดยดัชนีความเชื่อมั่นทางธุรกิจปรับลดลงจากระดับ 50.3 มาอยู่ที่ระดับ 49.2 ตามความเชื่อมั่นของผู้ประกอบการในภาคบริการ ที่เห็นว่าองค์ประกอบด้านคำสั่งซื้อ การผลิต และผลประกอบการปรับลดลงเมื่อเทียบกับเดือนก่อนหน้า โดยเฉพาะผู้ประกอบการในกลุ่มที่พัก โรงแรม และร้านอาหาร
ทั้งนี้ เนื่องจากผู้ประกอบการในภาคบริการได้รับผลกระทบจากจำนวนนักท่องเที่ยวจีนที่ลดลงมาก จากมาตรการของภาครัฐในการปราบปรามปัญหาทัวร์ศูนย์เหรียญ นอกจากนี้ยังมีผู้ประกอบการในกลุ่มการค้าปลีกชิ้นส่วนและอะไหล่ยนต์ที่ความเชื่อมั่นปรับลดลงตามยอดขายยานยนต์ในประเทศที่ชะลอตัว สอดคล้องกับความเชื่อมั่นของผู้ประกอบการในกลุ่มการผลิตยานยนต์ ที่ความเชื่อมั่นด้านคำสั่งซื้อและการผลิตปรับลดลงจากความต้องการซื้อยานยนต์ในประเทศที่ชะลอตัว เนื่องจากเป็นช่วงรอมาตรการจูงใจทางการตลาดในงานมอเตอร์โชว์ที่จะจัดขึ้นในช่วงปลายปีนี้
สำหรับดัชชีความเชื่อมั่นทางธุรกิจในอีก 3 เดือนข้างหน้า รายงาน ธปท.ระบุว่า ผู้ประกอบการส่วนใหญ่ประเมินว่าภาวะทางธุรกิจจะดีขึ้นจากปัจจุบัน สะท้อนจากดัชนียังอยู่เหนือระดับ 50 อย่างไรก็ดี ผู้ประกอบการที่ประเมินว่าภาวะทางธุรกิจจะดีขึ้นมีสัดส่วนที่ปรับลดลงบ้าง โดยดัชนีเชื่อมั่นในอีก 3 เดือนข้างหน้า ลดจากระดับ 54.7 ในเดือนก่อน มาอยู่ที่ระดับ 53.4 ในเดือนนี้ เป็นการปรับลดลงตามความเชื่อมั่นของผู้ประกอบการภาคอุตสาหกรรมในกลุ่มการผลิตยานยนต์เป็นสำคัญ ตามองค์ประกอบด้านคำสั่งซื้อ การผลิต และผลประกอบการที่คาดว่าจะปรับลดลง จากการคาดการณ์ว่าภาวะตลาดยานยนต์จะชะลอตัวในระยะต่อไป
ทั้งนี้ ในการจัดทำดัชนีความเชื่อมั่นทางธุรกิจ ธปท.ได้ทำการสำรวจความเห็นจากกลุ่มตัวอย่างธุรกิจขนาดกลางและใหญ่ทั่วประเทศรวม 657 ราย คิดเป็น 65% ของแบบสอบถามที่ส่งออกไปทั้งหมด โดยการประเมินของ ธปท.จะคำนึงถึง 6 องค์ประกอบ ประกอบด้วย การผลิต คำสั่งซื้อ การลงทุน ต้นทุนการผลิต ผลประกอบการ และการจ้างงาน โดยให้น้ำหนักทุกด้านเท่ากัน โดยการวัดผลถ้าหากดัชนีเท่ากับ 50 หมายถึง ผู้ประกอบการมีความเชื่อมั่นทรงตัวจากเดือนก่อน ถ้าดัชนีมากกว่า 50 หมายถึง ผู้ประกอบการมีความเชื่อมั่นทางธุรกิจดีขึ้นกว่าเดือนก่อน และถ้าดัชนีน้อยกว่า 50 หมายถึง ผู้ประกอบการมีความเชื่อมั่นทางธุรกิจแย่ลงกว่าเดือนก่อน